Source: http://sodnapraksa.si/?q=id:2010040815262765&database%5BSOVS%5D=SOVS&database%5BIESP%5D=IESP&database%5BVDSS%5D=VDSS&database%5BUPRS%5D=UPRS&_submit=i%C5%A1%C4%8Di&showType=div&order=changeDate&direction=asc&rowsPerPage=20&page=0&id=2010040815262765
Timestamp: 2020-07-06 18:23:42+00:00
Document Index: 4622106

Matched Legal Cases: ['sodišče ', 'Sodišče ', 'Sodišče ', 'sodišče ', 'sodišče ', 'sodišče ']

Sklep I Up 303/2010
ECLI:SI:VSRS:2011:I.UP.303.2010
VS1013270
Sodba UPRS I U 329/2010
tožba državnega tožilca za prepoved delovanja društva - nedovoljena pridobitna dejavnost društva - odločilni razlogi izpodbijane sodbe - bistvena kršitev določb postopka v upravnem sporu
Kot to utemeljeno opozarja pritožba 3. člen ZDru-1 prepoveduje ustanovitev in delovanje društva, katerega namen je ustvarjanje dobička, ali društva, katerega dejavnost je izključno pridobitna. Društvo lahko v skladu z določbo prvega odstavka 25. člena ZDru-1 opravlja pridobitno dejavnost pod pogoji, ki jih za opravljanje teh dejavnosti določa zakon. Pridobitna dejavnost mora biti določena v temeljnem aktu in mora biti povezana z namenom in cilji kot dopolnilna dejavnost nepridobitni dejavnosti društva ter se lahko opravlja le v obsegu, potrebnim za uresničevanje namena in ciljev, oziroma za opravljanje nepridobitne dejavnosti.
Iz izpodbijane sodbe ne izhaja, da je sodišče prve stopnje presojalo dejavnost tožene stranke v luči navedene zakonske določbe, temveč se je njegova presoja omejila le na okoliščino, da gre za komercialno dejavnost, da pa ta ni trajala toliko časa, da bi bila (ob upoštevanju načela sorazmernosti) podana podlaga za prepoved delovanja društva zaradi te dejavnosti.
Takšna presoja po presoji pritožbenega sodišča pomeni nepravilno uporabo materialnega prava, kot to pravilno opozarja tožnik v pritožbi. Po drugi strani pa je podana tudi bistvena kršitev določb postopka v upravnem sporu (tretji odstavek 75. člena ZUS-1 v zvezi s 14. točko drugega odstavka 339. člena Zakona o pravdnem postopku - v nadaljevanju ZPP), saj izpodbijana sodba nima razlogov o odločilnih dejstvih.
Pritožbi se ugodi, sodba Upravnega sodišča Republike Slovenije I U 329/2010-45 z dne 10. 9. 2010 se razveljavi in zadeva vrne temu sodišču, da opravi nov postopek.
1. Sodišče prve stopnje je z izpodbijano sodbo na podlagi prvega odstavka 63. člena Zakona o upravnem sporu (v nadaljevanju ZUS-1) zavrnilo tožnikovo tožbo, v kateri je zahteval prepoved delovanja tožene stranke, na podlagi določbe tretjega odstavka 41. člena Zakona o društvih (v nadaljevanju ZDru-1).
2. Sodišče je tožbo zavrnilo, ker je ugotovilo, da je tožena stranka opravljala pridobitno dejavnost zgolj v kratkem časovnem obdobju, to pa je po mnenju sodišča prve stopnje premalo. Zato ni pogojev za prepoved delovanja društva.
3. Tožnik vlaga pritožbo zaradi bistvenih kršitev določb postopka in zaradi zmotne uporabe materialnega prava. Navaja, da čas opravljanja nezakonite pridobitne dejavnosti ni pomemben. Tožena stranka je opravljala komisijsko prodajo vozil kot izključno pridobitno dejavnost, ki ni registrirana in ne vpisana v temeljnem aktu. Opravila je 33 komisijskih prodaj. Predlaga, da pritožbeno sodišče izpodbijano sodbo tako spremeni, da tožbi ugodi, podrejeno pa, da sodbo razveljavi in zadevo vrne sodišču prve stopnje v novo odločanje.
6. Kot to utemeljeno opozarja pritožba 3. člen ZDru-1 prepoveduje ustanovitev in delovanje društva, katerega namen je ustvarjanje dobička, ali društva, katerega dejavnost je izključno pridobitna. Društvo lahko v skladu z določbo prvega odstavka 25. člena ZDru-1 opravlja pridobitno dejavnost pod pogoji, ki jih za opravljanje teh dejavnosti določa zakon. Pridobitna dejavnost mora biti določena v temeljnem aktu in mora biti povezana z namenom in cilji kot dopolnilna dejavnost nepridobitni dejavnosti društva ter se lahko opravlja le v obsegu, potrebnim za uresničevanje namena in ciljev, oziroma za opravljanje nepridobitne dejavnosti.
7. Iz izpodbijane sodbe ne izhaja, da je sodišče prve stopnje presojalo dejavnost tožene stranke v luči navedene zakonske določbe, temveč se je njegova presoja omejila le na okoliščino, da gre za komercialno dejavnost, da pa ta ni trajala toliko časa, da bi bila (ob upoštevanju načela sorazmernosti) podana podlaga za prepoved delovanja društva zaradi te dejavnosti.
8. Takšna presoja po presoji pritožbenega sodišča pomeni nepravilno uporabo materialnega prava, kot to pravilno opozarja tožnik v pritožbi. Po drugi strani pa je podana tudi bistvena kršitev določb postopka v upravnem sporu (tretji odstavek 75. člena ZUS-1 v zvezi s 14. točko drugega odstavka 339. člena Zakona o pravdnem postopku - v nadaljevanju ZPP), saj izpodbijana sodba nima razlogov o odločilnih dejstvih.
9. Zato je pritožbeno sodišče pritožbi ugodilo, izpodbijano sodbo razveljavilo ter zadevo vrnilo sodišču prve stopnje, da opravi nov postopek (77. člen ZUS-1).
ZDru-1 člen 3, 25, 25/1, 41, 41/3.
ZUS-1 člen 75, 75/3, 77.
Sklep X Ips 88/2009
Sklep X Ips 341/2011
P2RvYy0yMDEwMDQwODE1MjYyNzY1